ศูนย์วิจัยฯคาดจีดีพีไตรมาส4 พุ่ง13%
ศูนย์วิจัยกสิกรไทย ปรับเพิ่มประมาณการจีดีพีไตรมาสสุดท้ายเป็น 13% เนื่องจากทุกภาคเศรษฐกิจฟื้น และฐานต่ำในปีที่แล้ว
1 ธ.ค. 2555

ศูนย์วิจัยกสิกรไทย ปรับเพิ่มประมาณการจีดีพีไตรมาสสุดท้ายเป็น 13% เนื่องจากทุกภาคเศรษฐกิจฟื้น และฐานต่ำในปีที่แล้ว
ศูนย์วิจัยกสิกรไทย ประเมินเศรษฐกิจไทยเดือนต.ค. 2555 สะท้อนภาพด้านบวกหลายด้าน ทั้งการใช้จ่ายภายในประเทศ การผลิตภาคอุตสาหกรรม และภาคการส่งออก ซึ่งทิศทางของกิจกรรมทางเศรษฐกิจที่ดีขึ้นในช่วงย่างเข้าสู่ไตรมาสสุดท้ายของปีนี้ เมื่อรวมกับผลของฐานที่ต่ำในช่วงเดียวกันปีก่อน และการขยายตัวของเศรษฐกิจจีนและเอเชียในช่วงปลายปี  น่าจะทำให้เศรษฐกิจไทยในช่วงโค้งสุดท้ายของปี 2555 มีความแข็งแกร่งกว่าที่คาดการณ์ไว้ 
ทั้งนี้ แรงขับเคลื่อนเศรษฐกิจไทยในช่วงไตรมาสสุดท้าย ประกอบด้วย โดยการบริโภคภาคเอกชนอาจขยายตัวสูง จากการจับจ่ายใช้สอย โดยเฉพาะปริมาณการจำหน่ายยานยนต์ที่อาจเร่งตัวสูงในช่วงโค้งสุดท้ายของนโยบายคืนภาษีรถยนต์คันแรก ขณะที่ การลงทุนภาคเอกชนและการใช้จ่ายของภาครัฐจะรักษาทิศทางการขยายตัวไว้ได้อย่างต่อเนื่อง นอกจากนี้ สัญญาณการฟื้นตัวของภาคการส่งออก น่าจะทำให้ไตรมาสสุดท้ายจะสามารถพลิกกลับมาขยายตัวในระดับที่สูงเกินกว่า 20% 
ศูนย์วิจัยกสิกรไทย จึงคาดว่า เศรษฐกิจไทยในไตรมาส 4 มีโอกาสขยายตัวสูงถึง 13% เมื่อเทียบกับช่วงเดียวกันปีก่อน ซึ่งสูงขึ้นกว่าประมาณการเดิมที่คาดไว้ที่ 12.5% อย่างไรก็ตาม สำหรับประมาณการเศรษฐกิจไทยทั้งปี ยังคงไว้ที่ 5% เพราะอัตราการขยายตัวของเศรษฐกิจในช่วงไตรมาส 3 ออกมาต่ำกว่าที่คาด 
สำหรับแนวโน้มในช่วงปี 2556 ศูนย์วิจัยกสิกรไทย ประเมินว่า เศรษฐกิจไทยอาจรักษาระดับการเติบโตที่ประมาณ 5% ซึ่งแม้จะใกล้เคียงกับตัวเลขคาดการณ์ในปี 2555 แต่สิ่งที่แตกต่างออกไป ก็คือ แรงขับเคลื่อนทิศทางการขยายตัวในปี 2556 จะมาจากหลายด้านมากขึ้น ทั้งจากการใช้จ่ายภายในประเทศ โดยเฉพาะโครงการลงทุนของภาครัฐ การฟื้นตัวของภาคการส่งออก โดยสินค้าที่เป็นกลุ่มตัวนำ เช่น รถยนต์ อิเล็กทรอนิกส์ และสินค้าเกษตร